google/wiki40b huggingface dataset:
Shuowen jiezi

Shuōwén Jiězì (kinesisk: 說文解字, tittelen betyr «språkomtale - tegnforklaring») er det første tegnleksikonet for kinesisk skrift som forsøkte å forklarte ordenes opprinnelse. Det ble sammenstilt under Han-dynastiet, av Xu Shen omkring år 100/120 e.Kr.
Shuowen Jiezi opptegner og forklarer i 15 kapitel 9353 kinesiske skrifttegn, ordnet etter sine respektive radikaltegn. Dette systemet benyttes, om enn med noe justering, fremdeles. Shuowen Jiezi benytter 540 radikaler, ordnet etter datidens filosofiske prinsipper. Dette antallet ble først redusert i og med Kangxiordboken som utkom i 1716, under Qing-dynastiet.
Nattluft

Før slutten av det 19. århundre ble nattluft i mange vestlige kulturer ansett for å være farlig. Basert på «miasma-teorien» mente folk at damp, kalt miasma (av gresk språk: forurensing), steg opp fra jorden og spredde sykdommer som kolera. Miasma kom av råtnende vegetasjon og forurenset vann – spesielt fra sumper og i urbane gettoer.
Frykten for nattluften forsvant gradvis ettersom forståelsen av sykdommer økte, og av ventilasjonsforbedringer i byggekonstruksjoner.
Trollsplint

Ordet trollsplint forekommer gjerne i uttrykket «å ha en trollsplint i øyet», og betyr at man tolker noe ut fra visse bestemte snevre forutsetninger. Uttrykket brukes i negativ forstand om personer som velger en uvennlig posisjon, men kan også brukes positivt om kunstnere og andre som velger en ny, vridd tilnærming til et emne.
Uttrykket er kjent fra H.C. Andersens eventyr Snødronningen (1843), hvor Kay får en «splint av trollspeilet» i øyet. Uttrykket er også kjent fra E.T.A. Hoffmanns Meister Floeh (1822) og B.S. Ingemanns dikt Konstnerens syner (1832).
Slesvig-Holsten-Sønderborg

Slesvig-Holsten-Sønderborg (tysk: Schleswig-Holstein-Sonderburg) var navnet på en sidelinje av Huset Oldenborg og samtidig navnet på deres område. 
Slesvig-Holsten-Sønderborg var ikke et egentlig territorialhertugdømme, men snarere et titulært hertugdømme underlagt den danske kongen. Det ble grunnlagt av kong Christian IIIs sønn, den første såkalte avdelte hertug, Hans den yngre med hovedsete i Sønderborg. Hertugdømmet innbefattet blant annet de danske øyene Als og Ærø og områder omkring Glücksborg, mens andre deler befant seg i selve Holsten. Etter flere år med arvedelinger endte hertugdømmet opp i mindre territorier, som i det 18. århundre ble innlemmet i den danske helstaten.
Farmakognosi

Farmakognosi (gresk: phármakon «legemiddel» + gnosis «kunnskap, viten») er den vitenskapen som studerer og genererer viten om de fysiske, kjemiske, biokjemiske og biologiske egenskapene til naturstoffer og naturlige substanser som brukes eller som potensielt kan brukes i (nye) legemidler.

Forskningsområder

Farmakognosien fokuserer på naturstoffenes dannelse i levende organismer, foredling av organismer som danner medisinske naturstoffer, ytre og indre oppbygging av drogene (morfologi og anatomi), kvalitativ og kvantitativ analyse for å finne innhold av naturstoffer, isolering av disse og studie av disse med fysikalske og kjemiske metoder for å kartlegge deres kjemiske struktur, egenskaper og medisinske bruksområder.
Gutulia nasjonalpark

Geografi, landskap, geologi

Parken er i et typisk østnorsk, høytliggende (615-949 moh) skogsområde rundt fjellet Gutulivola (949 moh), øst for Gutulisjøen og sør for riksvei 221. Det gode fiskevannet Valsjøen ligger i et myrområde øst for vola. Begge sjøene har utløp østover mot Sverige. Jordbunnen består for det meste av næringsfattig sandstein.

Flora og fauna

Liene rundt Gutulivola er preget av åpen furuskog, mens lavere deler av parken er preget av tett granskog, med stort innslag av døde og nedfalne trær. Botanisk sett er området artsfattig, med rikest varisjon langs elver og bekker inne i granskogen. Skogen har sporadiske forekomster av de fleste skogsdyrene: elg, rådyr, rødrev, mår, mink, bever og oter. Tamrein beiter her, og de store rovdyrene streifer i området. De vanligste fugleartene er typiske fjellskogarter som bjørkefink, trepiplerke og løvsanger.

Kulturminner

Det var setring fra tre gårder i området rundt Gutuliasetra ved parkens sørvestre grense i perioden fra 1750 til 1949. Tretten hus fra denne perioden er bevart, og landskapet og floraen rundt setrene har fortsatt preg av kulturlandskap. 
Området er berørt av tradisjonell samisk reindrift, med dokumentert bruk fra 1600-tallet. 
Det er få eller ingen spor av skogbruk i området.

Forvaltning og bruk av området

De første forslagene om å frede Gutulia, på grunn av den storvokste furuskogen, ble lansert i 1916. Parken er lite tilrettelagt for turisme, og er uten merkede stier. Det er imidlertid merket 3 km sti fra parkeringsplass sørvest for Gutulisjøen og inn til Gutulisetrene. Et av husene her er åpent for overnatting.
Naturen i Gutulia har siden 1990 blitt overvåket gjennom forskningsprogrammet Terrestrisk naturovervåking. Prosjektet overvåker tilførsel og virkninger av langtransporterte forurensninger på ulike naturtyper og organismer.
Charles Holman

Biografi

Holman ble født i Bloomington i Minnesota 27. desember 1898.
I 1917 kjørte Holman motorsykkel på Minnesota State Fair, og fikk kallenavnet «Slim», senere «Speed» I 1918 tilbød Holman seg å arbeide som mekaniker for Walter Bullock, i bytte mot flytimer. For å tjene penger raskt utførte han fallskjermhopp og gikk som «wing-walker» I 1924 vant Holman andreplassen i On to Dayton race. I 1926 ble han luftpostpilot, fløy mellom Minneapolis og Chicago en rute kalt CAM-9, samnen med Matty Laird. I 1927 vant han New York til Spokane cross-country Air Derby i et Laird biplan. CAM-9 ble omorganisert av William Bushnell Stout med flere finansmenn og ble til Northwest Airlines, med Holman som den første pilot, senere sjefpilot. Holmans første pilotlisens, utstedt i 1927 var undertegnet av Orville Wright.
I 1929, som sjefpilot for Northwest Airlines ble han mer kjent, da han som den fjerde i verden utførte et utvendig loop, og første mann med et passasjerfly. Holman ble en betydelig investor i selskapet, kjøpte aksjer for 2 000 dollar.
I 1930 fikk Matty Laird i oppdrag av Goodrich Corporation å bygge et konkurrasefly basert på Laird Speedwing for å konkurrere om Thompson-troféet i 1930. Schoenhair trakk seg da han mente flyet ikke ville bli klart i tide. Laird meldte selv opp Laird Solution med Holman som pilot, bare få minutter etter Holman fløy flyet på dets jomfrutur. Han vant løpet med en gjennomsnittsfart på  201,91 mph
Holman omkom i en ulykke 17. mai 1931 ved åpningen av en flyplass i Omaha, Nebraska i front av  20 000 tilskuere, 32 år gamnel. Hans begravelse var en av de største til da i St. Paul.

Arv og minner

Holman Field, St. Paul Downtown Airport er oppkalt etter «Speed»Holman, likeledes Holman Street i St. Paul, Minnesota. Holman er også innlemmet i Minnesota Aviation Hall of Fame.
Musonius

Utseende

Crossotini er middelsstore, kraftige, mer eller mindre brunspraglete trebukker. Antennene er omtrent så lange som kroppen. Pronotum mangler en tann midt på sidekanten, men har gjerne en nær bakkanten. Disse artene er kontrastrikt spraglete i gulbrunt og svart.

Utbredelse

Slekten er endemisk for Madagaskar.
CCTV-tårnet i Beijing

CCTV-tårnet i Beijing er pr 2010 det høyeste byggverk i Beijing i Folkerepublikken Kina.  Det drives av det nasjonale TV-selskap CCTV, og har et utsiktsdekk på 238 meters høyde. Med antennen medregnet rager det opp til en høyde på 405 meter. 
Tårnet ble bygd i 1992 i bydistriktet Haidian, nær Yuyuantanparken.
Nyingma Gyübum

Nyingma Gyübum (THL; tibetansk: རྙིང་མ་རྒྱུད་འབུམ, wylie: rnying ma rgyud ‘bum) eller «de samlede tantraer til de gamle», er en tekstsamling som tilhører Nyingma, den eldste av de fire retninger i tibetansk buddhisme. Tekstsamlingen oppstod som følge av den «normalisering» av de tibetanske tekstsamlingene Kangyur og Tengyur som sarmatradisjonen foretok på 1300-tallet. Under denne normaliseringen ble litteratur fra skolen Nyingma for det meste utelatt.
Tekstsamlingen omfatter ytre tantraer, som består av kriyatantra, upatantra (charyā tantra) og yogatantra, så vel som indre tantraer som behandler mahāyoga, anuyoga og atiyoga (dzogchen). Den siste kategorien (atiyoga) er igjen inndelt i «den mentale kategori» (semdé), «rommets kategori» (longdé) og «den esoteriske kategori» (menngagdé).
Den første utgave av Nyingma Gyübum oppstod sannsynligvis i det 12. århundre, da visse tekster ble hentet fra den esoteriske Terma-litteraturen.

Bevarte versjoner

Et tysk forskningsprosjekt (Isaacson & Almogi) hevdet i 2008 at det eksisterer minst syv bevarte versjoner av Nyingma Gyübum som varierer i lengde fra 26 til 46 bind. 
I innledningen til oversettelsen av to tantraer, som ble utgitt av Østerrikes vitenskapsakademi i 2007, hevdet Cantwell og Mayer at det var ni versjoner av Nyingma Gyübum: Fire versjoner fra Bhutan (Tsamdrag, Gangteng-A, Gangteng-B, Drametse) som nedstammer fra en original fra klosteret Lhalung i Himachal Pradesh i det nordvestlige India, fire versjoner fra Tibet og Nepal (Rigzin, Tingkye, Kathmandu og Nubri) som nedstammer fra en felles forgjenger i det sørlige Tibet og en versjon fra byen Degé. De to versjonene fra Kathmandu og Nubri er undergreiner av versjonene fra Rigzin og Tingkye. Degé-utgaven er unik i seg selv; den er blitt satt sammen ved klosteret Mindrolling i prefekturet Shannan i Tibet, på grensen til Bhutan.
Ifølge Karma Phuntsho ved Bhutans kulturbibliotek har det vært flere hundre versjoner i Himalayaområdet. Av disse har 10 blitt bevart: De ni som er nevnt ovenfor og en femte bhutanesisk versjon fra Dongkarla i Sisinang (སི་སི་ནང་). En sjette bhutanesisk versjon som ble oppbevart i Pagartempelet, ble ødelagt av brann i 2012.
Thomas Bayes

Livsløp

Thomas Bayes var sønn av den presbyterianske prest Joshua Bayes (1671–1746). Bayes studerte fra 1719 logikk og teologi ved Universitetet i Edinburgh. Idet han ikke var anglikaner, fikk han ikke lov til å studere verken ved Cambridge eller Oxford. 
Han ble ordinert i 1727, og deretter assisterte han sin far i hans virke i Hatton Garden i Holborn. I 1731 ble han presbyteriansk sogneprest i Tunbridge Wells sørøst for London. I 1752 ble han pensjonist.

Grav

Hans grav befinner seg på gravlunden Bunhill Fields i Moorgate nord i London; der ble det begravet mange nonkonformister. I 1969 ble dens restaurering bekostet av gaver fra statistikere fra hele verden.
Peter-Lukas Graf

Peter-Lukas Graf (født 5. januar 1929 i Zürich) er en sveitsisk fløytist og dirigent.
Graf studerte fløytespill i Zürich med André Jaunet og senere ved konservatoriet i Paris med Roger Cortet og Marcel Moyse. Han kom til å vinne en rekke konkurranser og priser, deriblant ARD International Music Competition i 1953 og Harriet Cohen International Music Award i 1958. Graf har jobbet med en rekke orkestre og dirigenter, som f.eks. English Chamber Orchestra, Stuttgart Bach Collegium og Helmuth Rilling. Siden 1973 har han selv undervist ved ved musikkakademiet i Basel.

Trivia

Peter-Lukas Graf spilte i bryllupet til James Galway i 1972.
George Campbell, 8. hertug av Argyll

Bakgrunn

Han blei født på Ardencaple Castle i Dunbartonshire som andre sønn av John Campbell, 7. hertug av Argyll og hans andre kone Joan Glassel, eneste datter av John Glassel. George hadde en eldre bror, ved navn John, men han døde før faren, og dermed blei det George som i 1847 overtok hertugtittelen. Han arva også tittelen Master of the Household of Scotland og Sheriff Argyllshire.

Politisk karriere

Prins Albert av Sachsen-Coburg-Gotha var en nær venn av Georg og mellom 1852 og 1855 tjenestegjorde han som Lord Privy Seal i kabinettet til lord Aberdeen. Etter dette, i perioden 1855 til 1858, fungerte han som Postmaster General i lord Palmerstons første kabinett. Han blei Lord Privy Seal igjen fra 1859 til 1866, først som en del av Palmerstons andre kabinett, deretter under lord Russells andre kabinett. Han blei kjent for sin støtte til nordstatene i den amerikanske borgerkrig.
I William Ewart Gladstones første regjering (1868–1874) blei han utnevnt til Secretary of State for India. Han nekta å love støtte til emiren av Afghanistan i kampen mot russerne. Dette var et ledd i konflikten som til slutt førte til den andre britisk-afghanske krig.
Argylls kone, født Elizabeth Georgiana Leveson-Gower, tjenestegjorde som Mistress of the Robes. I 1871 blei hertugens sønn og arving, lord Lorne, gift med ei av dronning Viktorias døtre, Prinsesse Louise.

Utmerkelser

Campbell blei utnevnt til medlem av Det kongelige råd. Han var ridder av Hosebåndsordenen og av Tistelordenen. 
Campbell var Fellow av Royal Society og Royal Society of Edinburgh .
Gunnlaug

Etymologi

Kvinnenavnet Gunnlaug har norrøn opprinnelse og er dannet av norrøne gunnr, «kamp», og urgermanske *-lauʒ, «for å feire ekteskapet, å sverge en hellig ed, å være dedikert, lovet». Gunløgh var en gammeldansk form av navnet.
Mannsnavnet Gunnlaug er en nyere form av det norrøne mannsnavnet Gunnlaugr, som var en maskulin form av Gunnlaug.

Kjente personer med navnet

Personene i listen er ordnet kronologisk etter fødselsår.
Råde (motordel)

En råde er koblingen mellom et stempel og veivakselen. Det er en råde for hvert stempel.
Dersom en råde knekker slår den mest sannsynlig hull i motorblokka, og motoren er ødelagt.
Rüdiger von der Goltz

tidlig virke

Goltz ble offiser ved infanteriet i 1886, oberst og regimentsjef i 1911, generalmajor i 1915, og ble innrømmet avskjed i 1919. Han tjenestegjorde frem til 1911 hovedsakelig i generalstaben.

Første verdenskrig

Han ble i mai 1917 sjef for den 37. infanterifordelingen ved Chemin des dames.
I mars 1918 fikk Goltz befalet over den for Finland beregnede Østersjødivisjonen, en enhet sammensatt av tre jegerbataljoner, tre kavaleriskytterregimenter og divisjonstropper under 13. landvernsdivisjonens stab. I samvirke med den keiserlige flåte gjennomførte de en landsgang i Hangö i den hensikt å støtte general Mannerheims hvite finske armé og dens krig mot den røde finske arméen.
Goltz fikk senere også befalet over «Detachement Brandenstein», en enhet sammensatt av tre jegerbataljoner med støttestyrker som opererte fra Tallinn og som gjennomførte en landgang i Lovisa på den finske sørkysten. Van der Goltz fikk også 14. Jegerbataljon underlagt seg etter dens operasjoner på Åland. General von der Goltz marsjerte mot Helsingfors og inntok byen. Deretter deltok enheter fra divisjonen i sluttfasen av den finske borgerkrig.

Tjeneste etter første verdenskrig

Han fikk deretter i oppgave fra den finske regjering å bygge opp den nye finske forsvarsmakten, noe han gjorde i rask takt.
General von der Goltz ble etter sin innsats i Finlands frihetskrig i januar 1919 kommandert til Baltikum der han overtok de frivillige enheter (Freikorps) som hadde erstattet den 8. armé ved dens mytteri 1918, og den 23. mai 1919 inntok han Riga. Etter heftige og omvekslende strider med alskens styrker – røde estiske, hvite estiske, latviske hvite, russiske røde styrker samt visse polske og andre enheter – i Latvia endret den nye tyske regjering etter påtrykk fra ententemaktene retning i sin østpolitikk, og gav i oktober 1919 ordre om rømning av Baltikum.
Styrken «Die Balticumer» kom til på påtagelig vis til å påvirke de tyske innenriks forhold på sikt, ved det at mange av dem senere sluttet seg til Adolf Hitlers nasjonalsosialistiske bevegelse. Deres skjebne var preget av det forræderi som de mente Berlin-regjeringen hadde gjort seg skyldig i mot dem som frivillig hadde stilt opp på deres side i den tid da den ordinære krigsmakten var blitt oppløst. Regjeringen hadde blant annet lovet disse menn bosetninger og jord i øst etter krigsslutt, men trakk tilbake dette løfte, som for mange av balterne hadde vært det hovedsakelige motivet for å kjempe videre etter november 1918. Holdninger og  metoder fra disse strider, med massakrer på fanger, vold mot sivile og slikt, kom til å leve videre i de tyske innenriks urolighetene på 1920-tallet og senere i de nazistiske politiske militære SS-enhetene.

Etter avskjeden

Etter å ha fått avskjed i oktober 1919 viet Goltz seg til den nasjonalistiske ungdomsbevegelsen, og ble i 1924 formann i de forente fosterlandforbund. Han deltok i Harzburgfronten i begynnelsen av 1930-årene.
Władysław Raczkiewicz

Biografi

Raczkiewicz var Polens innenriksminister 1921, 1925-26 og 1935-36. Frem til 1945 var han Polens internasjonalt anerkjente statssjef. Han nektet å anerkjenne Warszawaregjeringen av 1945.
Regulært språk

Innenfor informatikk er et formelt språk regulært om det kan uttrykkes som et regulært uttrykk. En annen definisjon på det er også alle språk som kan gjenkjennes av en endelig tilstandsautomat. I henhold til Kleenes theorem er regulære språk og endelige tilstandsautomater ekvivalente.
I Chomskyhierarkiet er regulære sprk definert som type 3 grammatikker og utgjør det innerste laget i den lagdelte modellen.
Regulære språk er veldig nyttig i parsing og i design av programmeringsspråk.

Eksempler

Alle endelige språk er regulære språk. Det tomme strengspråket er endelig og dermed regulært. Det finnes også uendelige språk som er regulære. Alle strenger over alfabetet {a} hvor strengen inneholder et partall a er et regulært språk.
Bhutans nasjonalbibliotek

Bhutans nasjonalbibliotek (dzongkha: འབྲུག་རྒྱལ་ཡོངས་དཔེ་མཛོད, Druk Gyelyong Pedzö) er et nasjonalbibliotek som ble etablert i Thimphu, Bhutan i 1967 i den hensikt «å bevare og fremme den rike kulturelle og religiøse arv» i Bhutan. Biblioteket befinner seg i Kawajangtsa-området, ovenfor Rhimphus kongelige golfbane, i nærheten av folkearvmuséet og det nasjonale institutt for Zorig Chusum (tradisjonell kunst og håndverk).
Ischyropsalididae

Utseende

Middelsstore (kroppslengde 4-8,5 mm) vevkjerringer med moderat lange bein. Chelicerene er svært forlengede og kan bli dobbelt så lange som kroppen. Pedipalpene er lange og tynne.

Levevis

Flere av artene lever i huler.

Utbredelse

Familien er utbredt i Europa og finnes også i Japan og Korea. I Europa er de er utbredt fra Middelhavet i sør til Nederland og Polen i nord.
Toru Ojima

Karriere

Toru Ojima startet sin profesjonelle karriere i Urawa Reds i 1998. Han har også spilt for Kawasaki Frontale og Montedio Yamagata.
Blåisen (Dronning Maud Land)

Blåisen er en isfylt botnlignende dal på vestsiden av Borga like nord for Borggarden i Borgmassivet i Dronning Maud land. Den ble kartlagt av norske kartografer på bakgrunn av landmålinger og flyfotografering foretatt under Maudheimekspedisjonen (1949–52).
Yoweri Museveni

Liv

Museveni ble med i Milton Obotes militær etterretningstjeneste i 1970. Da Idi Amin kuppet seg til makten et år senere måtte han flykte til Tanzania. I eksil dannet han sin egen motstandsgruppe (Front for National Salvation (FRONASA)), men samarbeidet med andre motstandsgrupper under krigen mellom Uganda og Tanzaniai 1979; motstandsgruppene deltok her på Tanzanias side. Etter at man hadde fjernet Amin ble hans frihetskjempere del av den ugandiske armeen, men forble lojal mot Museveni. 
Etter å ha vært del av regjeringen på ulike posisjoner trakk han seg tilbake til en del av landet der ahns stamme hadde kontroll og ledet en geriljakamp mot Obotes nye regjering ifra 1981 og hans etterfølger fra 1985, Tito Okello. I januar 1986 inntok Museveni hovedstaden Kampala og ble tatt i ed som han president i Uganda 29. januar.
Syndefallet

Syndefallet er et mytologisk og moralsk begrep som benyttes innenfor kristen tro om de første menneskene Adam og Evas fall fra en tilstand av uskyldig lydighet under Gud til skyldig ulydighet. Det henspiller på en fortelling i skapelsesberetningen i Det gamle testamentet og Den hebraiske Bibelen der Gud straffer Adam og Eva og fordriver dem ut av Edens hage etter menneskenes første synd; Eva frister Adam til å spise frukt fra det forbudte Kunnskapens tre  (1 Mos 3). Ved Adams fristelse og fall ble det dermed slutt på den ideelle urtilstanden, og synd som overindividuell makt (såkalt arvesynd), skyld og død kom inn i verden (Rom 5, 12–19).
Myten forstås på ulike måter innenfor de abrahamittiske religionene jødedommen, kristendommen og islam. I den tidlige teologien ble fortellingen tolket som en historisk begivenhet. Nyere teologi betrakter beretningen som et symbolsk uttrykk for at menneskeheten reint erfaringsmessig er en fallen slekt, og at hvert menneske blir født inn i en syndig sammenheng. Fortellingen omtales også  i Al-A'raf i Koranen.
Syndefallet må ikke forveksles med fortellingen om syndefloden, storflommen som Gud sendte for å utslette alt levende på jorda bortsett fra Noa, familien hans og dyra og fuglene som han tok med seg i arken (1 Mos 6–8).

Straffen

Konsekvensene av denne ulydigheten, det såkalte syndefallet, ble en straff fra Gud. Kvinnen og alle hennes etterkommere av hunkjønn ble straffet med at hun skulle føde i smerter, hun skulle begjære sin mann og han skulle herske over henne.
Mannen og alle menn siden ble straffet gjennom at marken ble forbannet for hans skyld. Han skulle for all tid hente sin næring fra denne, slite og svette for å skaffe sitt brød.
Ormen ble straffet ved å bli utstøtt fra buskapen og tvinges til å krype på sin buk og spise jord, og Gud vekte fiendeskap mellom kvinnen og ormen.
For å forhindre menneskene fra å spise av frukten fra Livets tre og dermed leve for alltid, forviste Gud menneskene fra Hagen Eden. For å vokte vegen til Livets tre øst for Eden satte Gud ut kjeruber og «et flammende sverd».

Tolkning

Ormen forledet Eva til å spise fra Kunnskapens tre og gir også en av fruktene til Adam. Dermed bryter menneskene seg mot guden Jahves forbud om å spise fra dette treet og de straffes for sin ulydighet. 
Med syndefallet forklarer Bibelen syndens og dødens inntredelse. Det har også fått stå som forklaring på hvorfor islam og jødedommen opprinnelig hadde en mer liberal innstilling til vitenskap og kunnskap i alminnelighet. Fortellingen har paralleller i de myter om et opprinnelig brudd på et tabu som finnes i mange kulturer og som forklarer menneskenes bestemte situasjon i verden.